钦定古今图书集成/明伦汇编/氏族典/第035卷 > 《廖用贤尚友录》 > 龚遂
## 钦定古今图书集成/明伦汇编/氏族典/第035卷 > 《廖用贤尚友录》 > 龚遂

按《汉书龚遂传》：“遂字少卿，山阳南平阳人。以明经为
官，至昌邑郎中令。事王贺，贺动作不正。遂为人忠厚
刚毅有大节，谏争于王，引经义陈祸福，至涕泣亡已。
后废昌邑，群臣坐皆诛，遂以数谏得减死为城旦。宣
帝即位，渤海盗贼起，上选能治者，丞相御史举遂为
渤海太守。时年七十馀，单车至府，选良吏，躬俭约，劝”
农桑；民带持刀剑者，使卖剑买牛，卖刀买犊，吏民富
实，狱讼止息。上征遂议，曹王生从至京，遂引入宫。王
生曰：“天子即问君何以治渤海，宜曰：‘皆圣主之德，非
小臣力也’。”遂对如言。天子笑曰：“君安得长者之言而
称之？”遂曰：“臣议，曹王生教戒臣也。”上拜遂水衡都尉，
王生为水衡丞，以褒显。遂以寿卒。